Eforturile de ajutorare ale SUA pentru Fâşia Gaza au suferit un eşec, după ce portul temporar construit de armată pe mare s-a rupt din cauza valurilor puternice, a anunţat marţi Pentagonul, relatează The Guardian.
Linia de aprovizionare crucială pentru livrările de ajutoare către palestinienii înfometaţi este întreruptă şi va dura cel puţin o săptămână pentru a fi reparată, potrivit Pentagonului.
Portul, în valoare de 320 de milioane de dolari, trebuia să asigure o linie de aprovizionare crucială pentru ca ajutoarele livrate pe mare să ajungă la palestinienii înfometaţi şi să atenueze catastrofa umanitară. Acum, efortul este suspendat pentru cel puţin o săptămână.
Sabrina Singh, adjuncta secretarului de presă al Pentagonului, a declarat reporterilor că marea agitată şi un front atmosferic din nordul Africii au provocat desprinderea unei secţiuni a platformei, marţi dimineaţă.
Aceasta va fi scoasă şi trimisă în oraşul Ashdod, din sudul Israelului, unde Comandamentul Central al SUA (Centcom) o va repara.
"Reconstrucţia şi repararea va dura cel puţin peste o săptămână şi, după finalizare, va trebui să fie ancorat din nou la coasta din Gaza", a declarat Singh. "Astfel, după finalizarea reparaţiei şi reasamblării, intenţia este de a reancora portul temporar la coasta din Gaza şi de a relua ajutorul umanitar pentru oamenii care au cea mai mare nevoie de el", a dat asigurări purtătoarea de cuvânt.
Avariile reprezintă cel mai recent eşec al platformei, care a fost deschisă în urmă cu două săptămâni, şi s-ar putea să fie luată în vizor de criticii lui Joe Biden ca fiind o risipă de bani publici.
Sâmbătă, Centcom a anunţat că patru ambarcaţiuni ale armatei americane care sprijineau platforma s-au desprins de la ancorele lor şi au eşuat din cauza mării agitate. Două au eşuat în Gaza, în timp ce celelalte două au eşuat pe coasta Israelului, la 50 km sud de Tel Aviv. Una dintre ele a fost recuperată, iar celelalte trei vor fi aduse înapoi în 48 de ore, a declarat Singh.
Biden declarase în martie că portul va fi construit pentru a atenua restricţiile impuse de Israel asupra livrării de ajutoare pe cale terestră către Gaza.
Centcom a declarat că, până vineri, au fost livrate 1.005 tone de ajutoare de pe mare la punctul de transfer de pe plajă, iar 903 tone au fost distribuite de la punctul de transfer la depozitul ONU.
Gaza trece prin cel mai sângeros război al său, care a izbucnit după atacul Hamas din 7 octombrie asupra Israelului, soldat cu moartea a peste 1.170 de persoane, majoritatea civili. Ofensiva de represalii a Israelului a ucis cel puţin 35.800 de persoane în Gaza, majoritatea femei şi copii, potrivit Ministerului Sănătăţii.